महोबा। सूपा में स्वास्थ्य उपकेंद्र का ताला तोड़कर चोर हजाराें की सामग्री उठा ले गए। केंद्र में हुई चोरी की घटना की तहरीर एएनएम ने चरखारी पुलिस को दी है। कोतवाली चरखारी के ग्राम सूपा स्थित स्वास्थ्य उपकेंद्र में चोर ताला तोड़कर घुस गए और केंद्र में रखा स्टेबलाइजर, बीपी मशीन, बेबी वेटिंग मशीन, पंखा, स्टोव, लालटेन, बैडशीट, चादर के साथ-साथ आला समेत कई उपकरण उठा ले गए। सुबह जब उपकेंद्र में तैनात एएनएम केंद्र पहुंची तो ताला टूटा मिला। उसने अंदर जाकर देखा तो केंद्र के कई उपकरण गायब मिले। एएनएम रामकिशोरी ने कोतवाली चरखारी पहुंचकर घटना की तहरीर दी है। कोतवाली प्रभारी श्रीप्रकाश सिंह ने बताया कि उपकेंद्र में तैनात एएनएम ने उपकरण चोरी हो जाने की तहरीर दी है। मामले की जांच चौकी प्रभारी सूपा से कराई जा रही है।